עתלית: "ידענו שזה יהיה הבית שלנו לתקופה ארוכה"
בני הזוג דניאלה שבודיאש, מהנדסת ביו רפואית, ושרון נודלמן, הנדסאי אלקטרוניקה, זכו בהגרלת מחיר למשתכן ורכשו דירה בשכונת הרכס בעתלית. בני הזוג רכשו דירת ארבעה חדרים ששטחה 113 מ"ר ועוד מרפסת (12 מ"ר) ב-1,005,000 שקל. "ידענו שזה הולך להיות הבית שלנו לתקופה מאוד ארוכה, ורצינו להרגיש תחושה של בית ולא של דירה שכורה כמו הדירות שגרנו בהן בעבר", מספרת שבודיאש. "שמרנו רעיונות שאהבנו לעיצוב, אבל ידענו שעצמאית לא נדע לעשות בית הרמוני. בנוסף, בגלל שהבית היה דף חלק, שאפשר להתחיל בו מאפס, רצינו עזרה בבחירת השינויים הדרושים לפני האבזור, למשל הזזת נקודות מים, שקעים במקומות נוחים, נקודות תאורה נכונות ועוד, ולכן פנינו למעצבת".
כל התהליך התחיל שנה מראש. "רצינו לבנות תקציב ולראות איפה להשקיע ומה הסכום הדרוש", מסבירה שבודיאש. לאחר קבלת המפתח נמשך התהליך עד להשלמתו עוד חודשיים וחצי, בעיקר בגלל עיכובים של אנשי המקצוע. התקציב היה 100 אלף שקל, ובני הזוג החליטו על תוספות נוספות, כמו שדרוג המזגן והתקנת טוחן אשפה. העלות הסופית הייתה 180 אלף שקל, כולל שינויים במבנה, הנמכות תקרה, שינוי נקודות חשמל, מטבח, אסלות סמויות בשירותים, ריהוט, מכשירי חשמל וריהוט.
בכניסה לדירה תכננה קוצ'וק מחיצה דו צדדית, שבצד אחד שלה יש ארונות וראי, ובצדה השני נמצאים הארונות הגבוהים של המטבח. המטבח בנוי בצורת רי"ש בתוספת אי לישיבה. "את המטבח ועבודות הנגרות עשה בעלי (מ.מ תכנון וביצוע עבודות נגרות)", מספרת קוצ'וק. הקיר השלישי במטבח חופה בבריקים. בפינת האוכל הוקטן הפתח למסדרון כדי להגדיל את השטח. הסלון רוהט בספה גדולה בריפוד קטיפתי ובשני שולחנות קפה. מתחת לטלוויזיה הותקן מזנון. בחדר השינה הותקן ארון קיר שתוכנן במיוחד ואחד הקירות עוטר בקרניזים ונצבע בכחול.